作者:趙以夫
標題:賀新郎
內容:草色庭前綠。掩重門、國香伴我，畫簾幽獨。無奈薰風吹綠綺，閒理離騷舊曲。覺鼻觀、微聞清馥。可是花神嫌冷淡，碧叢中、炯炯駢雙玉。相對久，各歡足。冰姿帶露如新沐。想當年、夷齊二子，獨清孤竹。千古英雄塵土盡，凜凜西山雲木。總付與、一尊醽醁。學得漢宮嬌姊妹，便承恩、貯向黃金屋。終不似，在空谷。